Kaapstad-damme byna 100% volTheewaterskloofdam (26 September 2020) (Foto: @Louis96018668 / Twitter) Die algehele kapasiteit van damme wat water aan Kaapstad verskaf het tussen 21 September en 27 September van 98,2% tot 99,5% gestyg. Dit is ŉ 1,3% toename teenoor die vorige week. Waterverbruik het boonop vir dieselfde periode met 15 miljoen liter water per dag afgeneem van ŉ gemiddeld van 666 miljoen liter water per dag na 651 miljoen liter water per dag. Die damvlakke het verlede jaar tydens dieselfde periode op 81,9% gestaan. “Die streek het ŉ geskiedkundige oomblik beleef. Ons damvlakke is byna 100% vol,” het Xanthea Limberg, burgemeesterskomiteelid vir water en afval, gesê. “Ná ses lang jaar waar ons vir goeie reën gewag het, met ŉ periode waar ons erge droogte beleef het en waterbeperkings moes instel, is dit ŉ triomf vir die stad om die damme só naby aan vol te sien.” Limberg het gesê die stad het ŉ lang geskiedenis van waterstres omdat dit in ŉ halfdor gebied geleë is. “Selfs nog voor die moontlikheid van Dag Zero, het die stad groot sukses behaal om weerstandigheid op te bou deur bestuursbeleide wat in die vroeë 2000’s geïmplementeer is om die aanvraag na water bestuur.” Die stad se waterbestuursprogram het vyf jaar gelede internasionaal erkenning ontvang vir sy sukses om by klimaatsverandering aan te pas en het die Adaptation Implementation-kategorie by die 2015 C40-stede-toekenning ontvang. “Vol damme verteenwoordig nie net Kaapstad-inwoners se sukses om water te bespaar nie, maar ook harde werk en vaardige bestuur dekades voor die waterkrisis ons getref het.” ŉ Finale besluit oor waterbeperkings sal aan die einde van die reënvalseisoen op 31 Oktober geneem word, in konsultasie met die nasionale regering, die landboubedryf en kleiner munisipaliteite. Theewaterskloof Dam is overflowing! Taken earlier this morning. First time in a decade! pic.twitter.com/r6Qf9QvajW — White Lion (@Louis96018668) September 26, 2020